b"\n_START_ARTICLE_\nDegree Confluence Project\n_START_PARAGRAPH_\nEl Degree Confluence Project (nom angl\xc3\xa8s per Projecte de Conflu\xc3\xa8ncia de Graus) \xc3\xa9s un projecte internacional que consisteix a visitar, amb l'ajuda d'un receptor GPS, tots els punts d'intersecci\xc3\xb3 entre meridians i paral\xc2\xb7lels amb un nombre enter de graus de longitud i latitud.\n_START_SECTION_\nPrincipis del projecte\n_START_PARAGRAPH_\nA la Terra existeixen 64.442 punts d'intersecci\xc3\xb3 entre meridians i paral\xc2\xb7leles enters, 21.541 sobre terra, 38.411 al mar i 4.490 sobre els casquets polars. L'objectiu del projecte \xc3\xa9s visitar-los tots, aconseguint un mostrari del globus terrestre._NEWLINE_Es diferencien els punts d'intersecci\xc3\xb3 primaris i els punts d'intersecci\xc3\xb3 secundaris. Una intersecci\xc3\xb3 \xc3\xa9s prim\xc3\xa0ria nom\xc3\xa9s si \xc3\xa9s sobre terra ferma, o a la vista de terra. A grans altituds els punts es poden considerar secundaris degut a la seva dificultat. A latituds elevades, en els casquets polars, nom\xc3\xa9s alguns punts s\xc3\xb3n considerats com a primaris per tal d'evitar tenir diversos punts primaris massa propers un de l'altre.\n_START_SECTION_\nVisita dels punts d'intersecci\xc3\xb3\n_START_PARAGRAPH_\nL'indret prec\xc3\xads d'una intersecci\xc3\xb3 \xc3\xa9s determinada per un receptor GPS. Per poder aconseguir una visita reeixida, el visitant ha d'arribar a menys de 100 m del punt d'intersecci\xc3\xb3 (segons el Sistema Geod\xc3\xa8sic Mundial WGS 84), treure almenys dues fotografies (una del receptor GPS indicant la posici\xc3\xb3 ple de zeros decimals, i l'altre dels voltants del punt) i escriure un resum de la seva expedici\xc3\xb3 sobre l'indret. Si el visitant no aconsegueix complir amb aquestes condicions, per exemple perqu\xc3\xa8 el punt \xc3\xa9s inaccessible, la visita \xc3\xa9s inscrita com a incompleta._NEWLINE_\xc3\x89s possible inscriure una visita d'un punt ja visitat pr\xc3\xa8viament. De fet, nombrosos punts ja han estat visitats diverses vegades, especialment a l'Am\xc3\xa8rica del Nord i a Europa. Aquestes visites m\xc3\xbaltiples poden ser un registre de les evolucions produ\xc3\xafdes en el lloc. Altres llocs de dif\xc3\xadcil acc\xc3\xa9s queden encara pendents. Es tracta de llocs amb condicions clim\xc3\xa0tiques extremes, una altitud elevada, un bosc dens, una extensi\xc3\xb3 des\xc3\xa8rtica o amb conflictes locals que s\xc3\xb3n obstacles per a una visita."